1.  ปัจจัยความเสี่ยง

ปัจจัยเสี่ยงจากภายในและภายนอก ที่มีผลกระทบต่อการดำเนินธุรกิจของบริษัทสามารถสรุปได้
ดังนี้

1.  ภาวะเศรษฐกิจและอัตราการขยายตัว ธุรกิจรับเหมาก่อสร้าง
    มีความสัมพันธ์โดยตรงกับภาวะเศรษฐกิจและอัตราการขยายตัวเศรษฐกิจของประเทศ ดังนั้น
    บริษัทจึงได้รับผลกระทบในช่วงเศรษฐกิจชะลอตัว อย่างไรก็ตาม
    การที่บริษัทมีความสามารถในการรับงานได้หลายประเภท
    ทำให้บริษัทสามารถกระจายความเสี่ยงในการรับงานก่อสร้างที่มีลักษณะแตกต่างกัน ทั้งนี้
    เพื่อลดอัตราความเสี่ยงที่อาจก่อให้เกิดความเสียหายได้
    ถึงแม้จะมีแนวโน้มว่าภาวะเศรษฐกิจเริ่มมีแนวโน้มดีขึ้น แต่ยังอยู่ในระดับเริ่มฟื้นตัวเท่านั้น
    มีผลทำให้อัตราการขยายตัวของบริษัทเพิ่มขึ้นเพียงเล็กน้อย อย่างไรก็ตาม
    ภาคเอกชนยังมีปัญหาในเรื่องสภาพคล่อง
    บริษัทจึงต้องใช้ความระมัดระวังในการรับงานโครงการต่าง ๆ

2.  การเปลี่ยนแปลงของราคาวัสดุ ต้นทุนวัสดุ
    ถือว่าเป็นต้นทุนหลักในการคำนวณเสนอราคาในการประมูล
    ซึ่งการเปลี่ยนแปลงด้านราคาของวัสดุต่าง ๆ มีผลกระทบโดยตรงต่อผลกำไรของบริษัท
    กรณีของวัสดุนำเข้าจากต่างประเทศ ต้นทุนจะสูงขึ้นตามอัตราแลกเปลี่ยนที่เพิ่มขึ้นด้วย

3.  การขาดแคลนแรงงาน ธุรกิจอสังหาริมทรัพย์เริ่มฟื้นกลับมา
    ทำให้เกิดการแย่งแรงงานกันระหว่างผู้รับเหมา แต่โดยปกติแล้ว
    บริษัทและธุรกิจรับเหมาก่อสร้างทั่วไป
    มักจะประสพปัญหาขาดแคลนแรงงานในช่วงเทศกาลสำคัญ เช่น วันปีใหม่ วันสงกรานต์ ดังนั้น
    บริษัทต้องมีการจูงใจ โดยเพิ่มอัตราค่าจ้างชดเชย
    ทำให้มีต้นทุนการดำเนินงานสูงขึ้นในบางช่วงเวลา

4.  เหตุการณ์ที่ไม่สามารถคาดการณ์ได้
    แม้ว่าบริษัทได้มีการคำนวณราคาโดยเผื่อค่าใช้จ่ายเพิ่มเติมเพื่อรองรับความเสี่ยง
    (CONTINGENCY COST) ไว้แล้วทุกครั้ง
    แต่บางครั้งมีข้อจำกัดในด้านระยะเวลาในการเตรียมตัวแก้ไขสถานการณ์
    หรือเหตุการณ์ซึ่งไม่สามารถคาดหมายได้ล่วงหน้าเกิดขึ้น ทำให้เกิดความเสียหายกับงาน
    โดยไม่สามารถเรียกร้องจากผู้ว่าจ้างได้ เช่น น้ำท่วม หรือภัยธรรมชาติต่าง ๆ เป็นต้น

5.  การเปิดเสรีในภาคบริการ เนื่องจากในอนาคตจะมีการเปิดเสรีในภาคบริการ
    ทำให้จำนวนคู่แข่งขันจากบริษัทต่างชาติเพิ่มมากขึ้น ซึ่งบริษัทจะต้องเตรียมตัวพัฒนาบุคลากร
    อุปกรณ์ก่อสร้าง และเทคนิคการก่อสร้างให้ทันสมัยและสามารถแข่งขันกับบริษัทอื่น ๆ
    ได้ในระยะยาว

6.  ปัจจัยด้านแหล่งเงินทุนและอัตราดอกเบี้ย
    ธุรกิจรับเหมาก่อสร้างมีความจำเป็นต้องใช้เงินทุนหมุนเวียนสูง
    โดยเฉพาะในกรณีเป็นโครงการซึ่งต้องลงทุนด้านเครื่องจักรสูง ดังนั้น
    หากประสพปัญหาในการหาแหล่งสนับสนุนทางการเงิน ก็อาจทำให้โครงการมีปัญหาได้
    นอกจากนี้
    ความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในตลาดในอนาคต
    ส่งผลต่อผลการดำเนินงานและกระแสเงินสดของบริษัทเช่นกัน
    บริษัทมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

7.  ผลกระทบจากการใช้ระบบการแลกเปลี่ยนเงินตราแบบลอยตัว
    ในกรณีที่บริษัทมีการยื่นประมูลงานก่อสร้างก่อนการประกาศใช้ระบบอัตราแลกเปลี่ยนแบบลอยตัว
    ซึ่งไม่ได้รวมผลกระทบจากอัตราแลกเปลี่ยนที่เกิดขึ้นนี้ในราคางานก่อสร้าง
    จะกระทบต่อต้นทุนงานก่อสร้างที่เพิ่มสูงขึ้น
    ซึ่งบางกรณีอาจสามารถเบิกค่าปรับราคาค่าก่อสร้างได้
    แต่บางกรณีไม่สามารถเบิกค่าปรับราคาค่าก่อสร้างได้
    บริษัทได้ลดผลกระทบที่เกิดขึ้นโดยการแปลงหนี้เงินตราต่างประเทศส่วนใหญ่เป็นเงินบาท
    รวมทั้งจัดหาวัสดุจากผู้ผลิตหรือผู้จัดจำหน่ายภายในประเทศทดแทน
    หรือให้ผู้ขายต่างประเทศเสนอราคาและเงื่อนไขการชำระเงิน
    เพื่อทำการคัดเลือกรายที่เสนอผลประโยชน์สูงสุดแก่บริษัท
    บริษัทได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว นอกจากนี้
    บริษัทยังมีความเสี่ยงจากการที่มีเงินลงทุนในบริษัทย่อยในต่างประเทศเป็นเงินตราต่างประเทศ
    ซึ่งบริษัทมิได้ทำสัญญาป้องกันความเสี่ยงด้านอัตราแลกเปลี่ยนไว้

8.  ปัจจัยความเสี่ยงที่เกิดจากการชำระหนี้ตามสัญญาปรับโครงสร้างหนี้
    จากการที่บริษัทได้ดำเนินการปรับโครงสร้างหนี้ โดยเจ้าหนี้สถาบันการเงิน 2
    รายได้ยื่นขอฟื้นฟูกิจการของบริษัทต่อศาลล้มละลายกลาง
    และได้มีการลงนามในสัญญาปรับโครงสร้างหนี้แล้วเมื่อวันที่ 30 พฤศจิกายน 2543
    โดยสาระสำคัญของสัญญาปรับโครงสร้างหนี้ประกอบด้วย การลดภาระหนี้เดิม
    การโอนที่ดินและสิ่งปลูกสร้างบางส่วนของบริษัทเพื่อหักชำระหนี้ การแปลงหนี้เป็นทุน
    การเปลี่ยนแปลงเงื่อนไขการชำระหนี้โดยขยายระยะเวลา และลดอัตราดอกเบี้ย
    การออกหุ้นกู้แปลงสภาพ และการลดภาระหนี้บางส่วนให้บริษัท เป็นต้น ทั้งนี้
    บริษัทได้ดำเนินการในส่วนของการปรับโครงสร้างทุน การออกหุ้นกู้แปลงสภาพแล้วเมื่อวันที่ 27
    ธันวาคม 2543 และโอนที่ดินและสิ่งปลูกสร้างเพื่อหักชำระหนี้แล้วเมื่อวันที่ 31 มกราคม 2544
    และเริ่มชำระดอกเบี้ยตามเงื่อนไขในสัญญาปรับโครงสร้างหนี้ งวดแรกวันที่ 29 ธันวาคม
    2543 ในกรณีหากเกิดการผิดสัญญา เช่น
    ผิดนัดไม่ชำระเงินต้นหรือดอกเบี้ยที่ถึงกำหนดชำระตามสัญญา หรือบริษัทหยุดประกอบกิจการ
    หรือเปลี่ยนแปลงประเภทการประกอบธุรกิจในสาระสำคัญ เป็นต้น
    เจ้าหนี้สถาบันการเงินมีสิทธิกำหนดและเรียกร้องให้หนี้ที่ปรับโครงสร้าง ตลอดจนค่าบริการ
    ค่าธรรมเนียม และเงินจำนวนอื่น ๆ
    ทั้งสิ้นที่เจ้าหนี้สถาบันการเงินมีสิทธิเรียกร้องตามสัญญษปรับโครงสร้างหนี้
    เป็นหนี้ที่ถึงกำหนดชำระและต้องชำระแกเจ้าหนี้สถาบันการเงินแต่ละรายทันที
    และเริ่มคิดอัตราดอกเบี้ยผิดนัดนับจากวันที่ผิดนัดเป็นต้นไป
    รวมทั้งเจ้าหนี้สถาบันการเงินแต่ละรายมีสิทธิที่จะฟ้องร้องคดีกับบริษัทได้